b'\n_START_ARTICLE_\nPlastika\n_START_PARAGRAPH_\nPl\xc3\xa1stika ali pl\xc3\xa1sti\xc4\x8dna m\xc3\xa1sa (iz gr\xc5\xa1ke besede \xcf\x80\xce\xbb\xce\xb1\xcf\x83\xcf\x84\xce\xb9\xce\xba\xcf\x8c\xcf\x82: plastik\xc3\xb3s - oblikovati, ulivati) je skupno ime za vrsto sinteti\xc4\x8dnih in polsinteti\xc4\x8dnih materialov, ki jih pridobivamo s polimerizacijo organskih ogljikovih spojin. Plasti\xc4\x8den predmet je sestavljen iz mno\xc5\xbeice dolgih ogljikovih verig, ki so sestavljene iz ponavljajo\xc4\x8dih se kratkih enot. Za ve\xc4\x8dino teh materialov je zna\xc4\x8dilno, da se ob delovanju sile upognejo, ne da bi se zlomili - plasti\xc4\x8dnost, po \xc4\x8demer so dobili tudi ime. V uporabi je \xc5\xa1iroka paleta plastik, ki jim ustrezna surovina, proizvodni proces in dodatki dajejo razli\xc4\x8dno trdoto, elasti\xc4\x8dnost, lomljivost, termo- in kemi\xc4\x8dno stabilnost. Plastika se v proizvodnem procesu obdela v \xc5\xbee oblikovane predmete, polizdelke, vlakna ali folije. _NEWLINE_Zaradi plasti\xc4\x8dnosti, trpe\xc5\xbenosti in inertnosti, predvsem pa nizke cene proizvodnje (vsaj najbolj raz\xc5\xa1irjenih plastik) se uporablja za izdelavo ogromnega \xc5\xa1tevila izdelkov za vsakdanjo rabo. Iz plastike so tudi tekstilna vlakna, izolacijski materiali, cevi, talne obloge in sestavine lakov, lepil ter kozmeti\xc4\x8dnih izdelkov, v elektrotehniki ohi\xc5\xa1ja, izolacija in plo\xc5\xa1\xc4\x8de za tiskana vezja, v avtomobilski industriji sestavine gum, materiali za blazinjenje, armaturne plo\xc5\xa1\xc4\x8de, rezervoarji za gorivo in mnogi drugi predmeti._NEWLINE_Primer za polsinteti\xc4\x8dno plastiko je celuloid, ki ga pridobivamo iz celuloze in se je v\xc4\x8dasih veliko uporabljal za izdelavo filmskih trakov.\n_START_SECTION_\nPridobivanje\n_START_PARAGRAPH_\nVe\xc4\x8dino tipov plastike pridobivamo s predelavo surove nafte. Dolge verige ogljikovodikov v rafinirani nafti razbijejo s postopkom, imenovanim kreking, v monomere. Nastane nekaj osnovnih tipov monomerov, ki jih lahko s kemi\xc4\x8dno modifikacijo spremenijo v nove (npr. stiren, vinil klorid itd.) za pridobivanje razli\xc4\x8dnih tipov plastike. Nato v posebnih obratih izvajajo postopek polimerizacije, pri katerem se monomeri pove\xc5\xbeejo v dolge verige. V tej fazi lahko \xc5\xbeelene lastosti materiala dodatno spreminjajo z me\xc5\xa1anjem monomerov v razli\xc4\x8dnih razmerjih, dodajanjem barvil in ognjeodpornih snovi itd. Nastali polizdelki iz polimerne smole so najve\xc4\x8dkrat v obliki peletov ali kroglic._NEWLINE_Na koncu plasti\xc4\x8dno maso segrejejo in jo z razli\xc4\x8dnimi postopki oblikujejo v kon\xc4\x8dni izdelek - z iztiskanjem (ekstruzijo) skozi tanke odprtine nastanejo filmi, ostalo pa najpogosteje z ulivanjem.\n_START_SECTION_\nZgodovina\n_START_PARAGRAPH_\nPrvi plasti\xc4\x8dni material je odkril leta 1839 Charles Goodyear s kemi\xc4\x8dno modifikacijo naravnih polimerov in razvil postopek vulkanizacije. Prvi popolnoma sinteti\xc4\x8dni plasti\xc4\x8dni material je bil narejen iz fenola in formaldehida. Z modifikacijo postopka, ki ga je razvil Leo Hendrik Baekeland leta 1909 in ustvaril bakelit, so med drugim kasneje nastali polivinil klorid, polistiren, polietilen, polipropilen, poliamidi (najloni), poliester, akril, silikon in poliuretan. Najhitrej\xc5\xa1i napredek je tehnologija izdelave plastike do\xc5\xbeivela z napredkom kemijske tehnologije po prvi svetovni vojni. Med prvimi znanilci prodora plastike v vsakdanje \xc5\xbeivljenje sta bila polistiren in polivinil klorid, ki so ju izna\xc5\xa1li v nem\xc5\xa1kem podjetju IG Farben._NEWLINE_Pravo senzacijo pa je v tridesetih letih prej\xc5\xa1njega stoletja povzro\xc4\x8dila iznajdba poliamida, bolj poznanega pod imenom najlon, v podjetju Du Pont Corporation. Zaradi agresivne promocije izdelkov iz najlona, predvsem \xc5\xbeenskih hla\xc4\x8dnih nogavic, je postal zelo popularen v ZDA in \xc5\xa1e danes so \xc2\xbbnajlonke\xc2\xab\xc2\xa0sinonim za hla\xc4\x8dne nogavice. Med drugo svetovno vojno se je proizvodnja najlona usmerila v izdelavo ogromnega \xc5\xa1tevila padal za vojake._NEWLINE_Cenena izdelava in mo\xc5\xbenost natan\xc4\x8dnega prilagajanja lastnosti materialov namenu sta povzro\xc4\x8dila, da je danes plastika nepogre\xc5\xa1ljiv del \xc4\x8dlove\xc5\xa1kega vsakdana.'